ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༣ ཚེས་ ༢༦ ཉིན་གྱི་ཞོགས་པ་ནས་རྒྱ་དམར་ཉེན་རྟོག་པས་ལྕོག་རི་ཁུལ་གྱི་ལམ་དུ་འགྲུལ་བ་སུ་ཐུག་ཀྱང་ཉེས་པ་ཡོད་མེད་ལ་མ་ལྟོས་པར་བརྡུང་བརྡེག་གཏོང་རྐྱང་བྱས་པ་དང༌། ཞི་རྒོལ་བ་རྣམས་བྲོས་འགྲོ་བར་དོགས་ཏེ་གྲོང་སྡེ་སོ་སོར་བསྔོགས་བཤེར་གྱིས་སྦག་སྦག་བརྒྱ་ཕྲག་ལྷག་འཕྲོག་ཏེ་རླངས་འཁོར་ཆེན་པོ་གསུམ་གྱི་ནང་དུ་བླུགས་ནས་བྲག་མགོ་རྫོང་དུ་དབོར་འདྲེན་བྱས་ཡོད་འདུག་ལ། སྦག་སྦག་རིན་གོང་མཐོ་ཤོས་ལ་རྒྱ་སྒོར་ཁྲི་ཚོ་གཅིག་ལྷག་ཙམ་གྱི་སྦག་སྦག་མང་པོ་ཡོད་འདུག་པ་མ་ཚད་ད་བར་དུ་དོ་བདག་ལ་ཕྱིར་སྤྲོད་བྱས་མི་འདུག། ངང་སྒང་བཙུན་དགོན་དུ་བཙུན་མ་ཁ་ཤས་ཤིག་ལྷག་པ་དེ་ཚོ་དང་ས་གནས་ཀྱི་ཡུལ་མི་སོགས་སེར་སྐྱ་མང་པོ་ཞིག་སྐབས་དེར་བྲོས་བྱོལ་དུ་ཕྱིན་སྟབས། ངང་སྒང་བཙུན་དགོན་སྟོང་པར་ཆགས་པ་སོགས་ཀྱི་གནས་ཚུལ་བྱུང་འདུག ཡང་ཉིན་དེའི་དགོང་མོ་ལྕོག་རི་དགོན་གྱི་མཁན་ཟུར་རྒྱ་གར་ལྷོ་ཕྱོགས་འབྲས་སྤུངས་བློ་གསལ་གླིང་གྲྭ་ཚང་གི་དགེ་བཤེས་རྣམ་རྒྱལ་ཚེ་རིང་མཆོག་དང༌། ལྕོག་རི་དགོན་པའི་མཁན་ཟུར་སེར་བྱེས་མཁན་སྙན་གྲྭ་ཚང་གི་དགེ་བཤེས་བསོད་ནམས་འགྱུར་མེད་རྣམ་གཉིས་འཇུ་བཟུང་བྱེད་དུས་མི་དམངས་ཚོས་ཟིང་ཆ་སློང་བར་དོགས་ཏེ། ཉེན་རྟོག་པས་ཡུལ་མི་ཚོའི་མདུན་དུ་དགེ་བཤེས་རྣམ་གཉིས་རྫོང་ཐོག་ཏུ་ཚོགས་འདུ་ལ་ཁྱུག་ཙམ་ཕེབས་རོགས། ཁྱོད་གཉིས་ལ་ཉེན་ཁ་གང་ཡང་མེད་ཅེས་རྫུན་གཏམ་སྣ་ཚོགས་བཤད་ནས་རྫོང་གི་ཉེན་རྟོག་ལས་ཁུངས་སུ་ཁྲིད་དེ་ཉེ་ལམ་བྱུང་བའི་དོན་སྐྱེན་འདི་རྣམས་སུས་བརྒྱུད་བསྐུལ་བྱས་པ་དང༌། འདི་སྤེལ་མཁན་ཁྱོད་གཉིས་ཀྱིས་ངོས་ལེན་བྱས་ན་འཛིན་བཟུང་བྱས་པའི་སེར་སྐྱ་རྣམས་དེ་རིང་ནས་གློད་གྲོལ་གཏོང་ཆོག་ཅེས་བསླུ་ཐབས་དང་བསྡིགས་ར་སྐུལ་བ་སོགས་བྱས་སྐབས་ཡར་ལན་གང་ཡང་མ་བྱས་པར་བརྟེན། མཐར་ཉེན་རྟོག་པས་དོན་རྐྱེན་འདི་ཁྱོད་གཉིས་དང་འབྲེལ་བ་ཡོད་རེད། ཁྱོད་གཉིས་ལོ་ངོ་བཅུ་ཕྲག་གཉིས་ཙམ་གྱི་རིང་རྒྱ་གར་ལུང་པར་བསྡད་པ་དང་གནས་དོན་གཅིག་མཚུངས་རེད་ཅེས་བསྙད་འདོགས་མང་པོ་བྱས་ཡོད་འདུག ༡༽ མཁན་ཟུར་དགེ་བཤེས་རྣམ་རྒྱལ་ཚེ་རིང་མཆོག་ནི། ཏྲེ་བོ་མཚོ་འགོ་ཤང༌། མཚོ་འགོ་གྲོང་ཚོ་ནས་ཕ་ཚེ་འདས་ལམ་དགའ་དང༌། མ་ཚེ་འདས་དཔལ་ལྡན་ཆོས་སྒྲོན་གཉིས་སུ་ཕྱི་ལོ་ ༡༩༦༢ ལོ་སྐུ་འཁྲུངས་ཤིང་ད་སྐབས་རང་ལོ་ ༤༧ ཡིན་འདུག་པ་དང༌། གོང་ཚེས་ཉིན་རྒྱ་གཞུང་ནས་མགོ་བསྐོར་བསླུ་ཁྲིད་ཀྱིས་རླངས་འཁོར་ནང་བླུགས་ནས་བྲག་མགོ་རྫོང་གི་ཉེན་རྟོག་ལས་ཁུངས་སུ་ཁྲིད་དེ་འདྲི་རྩད་འདྲ་མིན་བྱས་སྐབས་ཁོང་གིས་ བྱབྱ ལས་དོན་འདི་མི་གཅིག་གཉིས་ཀྱི་འགན་འཁྲི་ཞིག་གཏན་ནས་མ་རེད། བྱབྱ ཅེས་བཤད་འདུག་པ་དང༌། དེ་རྗེས་ཕྱི་ཟླ་ ༡༡ པའི་ཚེས་ ༡༣ དང་ ༡༤ ཉིན་བཅས་སུ་ཞིང་ཆེན་རིམ་པའི་མགོ་ཁྲིད་ནས་མངགས་གཏོང་བྱས་པའི་ཉམས་ཞིབ་སྡེ་ཚན་ཞིག་དཔལ་ལྡན་ལྕོག་རི་དགོན་དུ་འབྱོར་ཏེ་མི་དམངས་ཚོས་མངོན་འདོད་ངོ་མ་དང༌། འདི་ལོའི་བོད་ནང་གི་དོན་རྐྱེན་འདི་དག་ཞི་འཇམ་ཡོང་རྒྱུའི་ཐད་སོ་སོའི་བསམ་ཚུལ་གསལ་བརྗོད་བྱས་ན་དེ་ལ་ཉེན་ཁ་གང་ཡང་མེད་ཅེས་བཤད་སྐབས། ཁོང་གིས་གསུང་དོན་ བྱབྱ ད་ལོའི་དོན་རྐྱེན་འདི་དག་ཕྱིན་ཆད་ཞི་འཇམ་ཡོང་ཐབས་ལ་ཐབས་ཤེས་ཉག་གཅིག་མ་གཏོགས་ཡོད་མ་རེད། དེ་གང་ཡིན་ཟེར་ན་གཞུང་ངོས་ནས་ྋགོང་ས་མཆོག་ལ་མཚན་སྨད་ཞུ་རྒྱུ་མཚམས་འཇོག་པ་དང༌། བོད་རྒྱ་གཉིས་ཕན་གྱི་དབུ་མའི་ལམ་ཐོག་ནས་དཀའ་ངལ་སེམས་ཐུབ་པ་ཞིག་བྱུང་ན་དེ་ནི་བོད་མི་རེ་རེའི་ངོས་ནས་བསམ་ཚུལ་བཤད་མ་དགོས་པར་ལས་དོན་ལག་འཁྱོངས་ཡོང་བའི་ཐབས་ལམ་ཡག་ཤོས་ཤིག་རེད་སྙམ་ བྱབྱ ཞེས་བཤད་ཡོད་འདུག། ༢༽ མཁན་ཟུར་དགེ་བཤེས་བསོད་ནམས་འགྱུར་མེད་མཆོག་ནི། ཏྲེ་བོ་ཤང༌། སྐུ་འདབས་གྲོང་ཚོ་ནས་ཕ་བུ་བུ་དང༌། མ་ཡར་བློ་སྒྲོན་མ་གཉིས་སུ་ཕྱི་ལོ་ ༡༩༦༤ ལོར་འཁྲུངས་ཤིང་ད་སྐབས་རང་ལོ་ ༤༥ ཡིན་འདུག་ལ། གོང་ཚེས་ཉིན་རྒྱ་གཞུང་ནས་མགོ་བསྐོར་བསླུ་ཁྲིད་ཀྱིས་རླངས་འཁོར་ནང་བླུགས་ཏེ་བྲག་མགོ་རྫོང་གི་ཉེན་རྟོག་ལས་ཁུངས་སུ་ཁྲིད་ནས་འདྲི་རྩད་འདྲ་མིན་བྱས་སྐབས་ཁོང་གིས་གོང་མཚུངས་བཞིན་ བྱབྱ ལས་དོན་འདི་མི་གཅིག་གཉིས་ཙམ་གྱི་འགན་འཁྲི་ཞིག་གཏན་ནས་མ་རེད། བྱབྱ ཅེས་བཤད་འདུག། བཙོན་ནས་གློད་གྲོལ་སྐབས་དགེ་བཤེས་རྣམ་གཉིས་ནས་མི་དམངས་ཚོས་རྒྱ་གཞུང་ལ་བློ་གཏད་ཡིད་ཆེས་ཡོང་ཐབས་བཀའ་སློབ་གནང་དགོས་ཚུལ་དང༌། ད་དུང་གྲོང་སྡེ་ཁག་གི་མི་དམངས་ཚོ་ལ་ཉེ་ཆར་མདོ་དབུས་ཁམས་གསུམ་ལ་བྱུང་བའི་དོན་རྐྱེན་རྣམས་ཁ་བྲལ་རིང་ལུགས་པ་ཆེས་ཉུང་ཤས་ཤིག་གིས་བརྒྱུད་སྐུལ་བྱས་པ་རེད། ཅེས་སོགས་ཀྱི་ནང་དོན་འཁོད་བའི་ཤོག་ལྷེ་སྟེང་ས་རྟགས་འགོད་ཚེ་དགེ་བཤེས་ལགས་ཁོང་གཉིས་གཏོང་རྒྱུ་ཡིན་པ་དང༌། གལ་ཏེ་དེ་དག་མ་བྱས་ཚེ་ཁོང་གཉིས་ལ་ཉེས་པ་ལྕི་མོ་གཏང་སྟེ་ལོ་མང་པོའི་རིང་དུས་བཀག་བཙོན་འཇུག་བྱ་རྒྱུ་ཡིན་ཅེས་བསྡིགས་ར་སྐུལ་བ་སོགས་བྱས་ཡོད་འདུག།